ส่งออกเดือนมกราคม 2565 ขยายตัวร้อยละ 8 มูลค่ากว่า 708,000 ล้านบาท คาดตลอดทั้งปียังขยายตัวได้ตามเป้าหมาย
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยว่า ตัวเลขการส่งออกของไทยในเดือนมกราคม 2565 มีมูลค่า 21,258.6 ล้านเหรียญสหรัฐ หรือ 708,312 ล้านบาท ขยายตัวร้อยละ 8 เมื่อเทียบกับเดือนเดียวกันของปีก่อน โดยตลาดที่ขยายตัวสูง 3 ลำดับแรก ได้แก่ อินเดีย รัสเซียและสหราชอาณาจักรส่วนปัจจัยที่สนับสนุนให้การส่งออกเพิ่มขึ้น มาจากการทำงานร่วมกันอย่างใกล้ชิดระหว่างกระทรวงพาณิชย์กับภาคเอกชน ที่เดินหน้าต่อไปอย่างเข้มข้น ประกอบกับภาคการผลิตทั่วโลกยังคงขยายตัวและปัญหาการขาดแคลนตู้คอนเทนเนอร์เริ่มดีขึ้น ทั้งนี้ยังคงคาดการณ์การส่งออกตลอดทั้งปี 2565 จะขยายตัวที่ร้อยละ 3-4 ตามเป้าหมายเดิมที่กำหนดไว้อย่างไรก็ตาม การนำเข้าในเดือนมกราคม 2565 มีมูลค่า 23,785 ล้านเหรียญสหรัฐ เพิ่มขึ้นร้อยละ 20.5 ส่งผลให้ขาดดุลการค้ามูลค่ากว่า 2,526 ล้านเหรียญสหรัฐ ทั้งนี้เป็นผลมาจากการนำเข้าวัตถุดิบที่นำมาใช้ในการผลิตและราคาน้ำมันที่สูงขึ้นต่อเนื่อง